Nog ŉ skool in Limpopo afgebrandSkoliere staan en kyk hoe meubels afgelaai word by een van die skole in Vuwani, Limpopo wat erg deur betogers beskadig is. Foto: ANA Nóg ŉ skool in Limpopo is aan die brand gesteek in die voortslepende betogings oor munisipale afbakeningsgebiede, het Des van Rooyen, minister van samewerkende regering, Dinsdag gesê. Mawela Primary School by Masakona in die Sereni-nedersetting was die mees onlangse teiken van woedende inwoners wat hul verset teen die regering se planne om hulle by die nuwe Malamulele -munisipaliteit in te sluit. Van Rooyen het tydens ŉ mediakonferensie in Polokwane dié voorval van brandstigting bevestig, maar gesê die regering kan nie inmeng met ŉ besluit van die Munisipale Afbakeningsraad nie. “Ons kan nie die besluit verander nadat die nuwe munisipaliteit reeds op die been gebring is nie,” het hy gesê. “Gisteraand het ons die hartseer nuus ontvang dat nóg ŉ skool by Masakona afgebrand is. Dit is ŉ lafhartige daad wat tot nadeel van die land is.” In die afgelope paar weke is meer as 20 skole afgebrand of erg beskadig deur betogende inwoners in Vuwani. Skoliere se skoolloopbane is onbepaald ontwrig terwyl die regering skarrel om mobiele klaskamers, meubels, boeke en skryfbehoeftes by die skole wat geraak word te laat aflewer. Mpho Rambau, ‘n Graad 12-leerder, by haar skool in Vuwani, Limpopo wat deur betogers aan die brand gesteek is. Foto: ANA Van Rooyen het Dinsdag beweer dat mense in die gebied gretig is dat onderrig hervat word, veral ter wille van die 2 500 matrikulante wat vir hul Junie-eksamens voorberei. “Almal is toegewyd om ŉ vreedsame oplossing vir die probleem te vind. Die skoliere met wie ons vergader het, het dit duidelik gemaak dat as hul skole afgebrand word, word hulle toekoms ook geplunder,” het Van Rooyen gesê. Van Rooyen en sy span het ook ŉ mediasie-span na die gebied gestuur om die sielkundige skade wat deur die gewelddadige betogings aangerig is te herstel. Intussen is onderrig in die gebied steeds nie hervat nie, ten spyte van die feit dat 40 mobiele klaskamers en meubels al by skole afgelewer is. Die spanning in die gebied bly hoog wat veroorsaak dat onderwysers te bang is om vir werk aan te meld. Van Rooyen het gesê ŉ span is aangestel om in te gryp om die verhoudinge in die gebied te herstel, maar dit is nie duidelik hoe lank dit sal neem voordat skoliere weer agter die skoolbanke kan inskuif nie. Lees alle vorige berigte oor die onrus in Vuwani op Maroela Media.